***Noteikumi studiju kursu sekmīgai apguvei Latvijas Universitātes Juridiskajā fakultātē***

APSTIPRINĀTS

LU Juridiskās fakultātes Domes

2015.gada 22.decembra sēdē, Protokols Nr.2020-V2-27

Ar grozījumiem, kas pieņemti 2016.gada 16.septembrī, Protokols Nr. 2020-V2-16

1. ***Vispārīgi noteikumi***

1.1. Šie noteikumi piemērojami visiem Juridiskajā fakultātē īstenotajiem studiju kursiem, izņemot doktora studiju programmu, un studiju kursus, kuros paredzēta studiju darba vai noslēguma darba aizstāvēšana.

1.2. Katrā studiju kursā studējošo zināšanas tiek pārbaudītas un vērtētas pēc vienādām prasībām (formas, apjoma, satura, sarežģītības pakāpes u.tml.) neatkarīgi no studiju formas un studiju kursa realizācijā iesaistīto mācībspēku skaita.

1.3. Prasības studiju rezultātu sasniegšanai, kursa saturs un vērtēšanas kritēriji nosakāmi katra studiju kursa aprakstā. Ja studiju kursa aprakstā praktisko nodarbību (semināru) apmeklējums norādīts kā obligāts, to kavējumu studējošais aizvieto mācībspēka noteiktā kārtībā, līdzvērtīgu kavētās praktiskās nodarbības (semināra) saturam. Studējošais, kurš nav apmeklējis vairāk nekā pusi no obligāti apmeklējamām praktiskajām nodarbībām (semināriem) vai ieguvis nesekmīgu vērtējumu vairāk nekā pusē no obligāti apmeklējamajām nodarbībām, reģistrējas studiju kursa apguvei atkārtoti.

1.4. Mācībspēks pirms starppārbaudījumu un noslēguma pārbaudījuma kārtošanas pārliecinās par katra studējošā identitāti, pieprasot, lai katrs studējošais uzrāda studenta apliecību.

1.5. Informācija par studiju kursu apguvi (piemēram, starppārbaudījumu norises laiki, nodarbību kalendārie plānojumi, pārbaudījumos nepieciešamo tiesību avotu saraksti, uzdotie mājas darbi, prasības studiju kursu apguvei, studiju materiāli, literatūras avotu saraksti u.tml.) publicējama e-studijās attiecīgā studiju kursa sadaļā. Eksāmenu grafiki, informācija par atkārtoto starppārbaudījumu un studiju kursa noslēguma pārbaudījumu norises laikiem un auditorijām, kā arī mācībspēku konsultāciju laiki publicējami fakultātes mājas lapā.

1. ***Starppārbaudījumi***

2.1. Studiju kursā ar 2 kredītpunktiem jāietver vismaz viens, studiju kursā ar 3 vai 4 kredītpunktiem vismaz divi, bet studiju kursā ar 5 un vairāk kredītpunktiem – vismaz trīs starppārbaudījumi, kuri tiek vērtēti ar vērtējumu (atzīmi) un, kuru kopējais vērtējums veido ne mazāk kā 50% no kursa kopējā vērtējuma.

2.2. Ja studējošais nav sekmīgi nokārtojis kādu no noteiktajiem starppārbaudījumiem, viņam ir tiesības starppārbaudījumu kārtot atkārtoti vēl vienu reizi. Ja starppārbaudījuma rakstīšanas reizē konstatēti būtiski pārkāpumi pret studējošo (nevienlīdzīga vērtēšana, atšķirīgas prasības u.tml. pārkāpumi), šī rakstīšanas reize netiek ņemta vērā un šim studējošajam tiek nodrošināta vēl viena rakstīšanas reize.

2.3. Studējošais, kurš līdz kursa noslēguma pārbaudījumam 2.2. punktā noteiktajā kārtībā nav nokārtojis kādu no noteiktajiem starppārbaudījumiem, atkārtoti reģistrējas studiju kursa apguvei.

1. ***Kursa noslēguma pārbaudījums***

3.1. Studiju kursa noslēgumā notiek atsevišķa studējošo zināšanu pārbaude jeb kursa noslēguma pārbaudījums - eksāmens. Mācībspēks nedrīkst izlikt vērtējumu par studiju kursu, nerīkojot eksāmenu, pamatojoties tikai uz studējošā darba rezultātiem semestra laikā.

3.2. Mācībspēkam ir tiesības samērīgi samazināt eksāmena apjomu studējošam, kurš studiju kursa laikā uzrādījis ļoti labas sekmes.

3.3. Visos studiju kursos, kuros to pieļauj kursa specifika, eksāmenā iekļaujams praktiskais uzdevums (kāzuss).

3.4. Mutvārdu eksāmena norise tiek ierakstīta diktofonā.

3.5. Princips par to, kā noapaļojama gala atzīme nosakāms studiju kursa aprakstā. Ja kursa aprakstā nav ietverts šāds punkts, piemērojamas matemātikas prasības, t.i., ja skaitlis aiz komata ir pieci vai lielāks, tad noapaļošana tiek veikta uz augšu, bet, ja skaitlis aiz komata ir mazāks par pieci, tad noapaļošana tiek veikta uz leju.

***4. Atkārtota pārbaudījumu kārtošana***

4.1. Ja studējošais neattaisnotu iemeslu dēļ nav ieradies uz starppārbaudījuma vai noslēguma pārbaudījuma kārtošanu vai arī to atkārtotu kārtošanu, kavējums tiek uzskaitīts kā pārbaudījuma kārtošana. Kavējums ir attaisnots, ja pārbaudījuma atkārtotās kārtošanas laiks sakrīt ar cita starppārbaudījuma vai noslēguma pārbaudījuma kārtošanas laiku.

4.2. Gadījumā, ja studējošais uz starppārbaudījumu vai noslēguma pārbaudījumu nav ieradies objektīvu attaisnojošu iemeslu dēļ, studējošais iesniedz dekānam adresētu iesniegumu, pievienojot attaisnojumu apliecinošus dokumentus. Šāds iesniegums iesniedzams ne vēlāk kā 5 dienu laikā kopš izbeigušies iesniegumā minētie apstākļi. Dekāns pieņem lēmumu par kavējuma attaisnošanu.

4.3.Starppārbaudījumu atkārtotas kārtošanas datumus un laikus mācībspēks izziņo vismaz vienu nedēļu iepriekš, bet kursa noslēguma pārbaudījuma atkārtotas kārtošanas datumus un laikus mācībspēks izziņo vismaz divas nedēļas iepriekš.

4.4. Mācībspēks nodrošina starppārbaudījumu atkārtotu kārtošanu semestra laikā – līdz studiju kursā paredzētajam kursa noslēguma pārbaudījumam.

4.5. Mācībspēks vienu atkārtotu noslēguma pārbaudījuma kārtošanu plāno kārtējā semestrī. Otra atkārtotā noslēguma pārbaudījuma kārtošanas reize notiek rudens semestra reģistrācijas nedēļā.

***5. Studiju prakses***

5.1. Ja studiju programmas sastāvdaļa ir studiju prakse, praksei studējošie piesakās Studiju programmu padomes apstiprinātajos termiņos un kārtībā. Gadījumā, ja studējošais nav pieteicies studiju praksei noteiktajā kārtībā un termiņā, studējošajam studiju praksei ir iespējams pieteikties nākamajā studiju gadā.

* 1. Studiju prakšu saturs, prakšu atskaites noformēšanas un aizstāvēšanas noteikumi tiek noteikti attiecīgo studiju prakšu kursa aprakstos un prakšu programmās.

***6.Citi noteikumi***

6.1. Mācībspēkam studējošo pārbaudes darbus jāglabā 1 gadu. Pēc šī termiņa visi kursā iegūtie vērtējumi tiek anulēti.

* 1. Šie noteikumi izstrādāti un pieņemti pamatojoties uz Latvijas Universitātes Satversmes 6.5. punktu, kā arī ar Senāta 29.06.2015. lēmumu Nr. 211 apstiprinātās Studiju kursu pārbaudījumu organizēšanas kārtības Latvijas Universitātē 34. punktu.
  2. Noteikumi stājas spēkā ar 2016. gada pavasara semestri – 2016.gada 8.februārī. Ar šo noteikumu spēkā stāšanos spēku zaudē 2013.gada 4.septembrī LU Juridiskās fakultātes Domes apstiprinātie „Noteikumi par prasībām studiju kursu sekmīgai apguvei Latvijas Universitātes Juridiskajā fakultātē”.